《崇福宫祷雨》
明代·李昌祺

清晓戒徒御，祷雨谒道宫。焚香古帝前，拜跽肃以恭。

因之感兴亡，华构久已空。尚有敕赐碑，狼藉蔓草中。

慨想宋全盛，銮舆屡游从。名臣领祠职，列辟俨睟容。

运往物随改，伟观难再逢。登临睇烟霞，颇惬眺望悰。

迟回不能去，树杪来长风。

作者简介：李昌祺（1376～1452）明代小说家。名祯，字昌祺、一字维卿，以字行世，号侨庵、白衣山人、运甓居士，庐陵（今江西吉安）人。永乐二年进士，官至广西布政使，为官清厉刚正，救灾恤贫，官声甚好。且才华富赡，学识渊博，诗集有《运甓漫稿》，又仿瞿佑《剪灯新话》作《剪灯余话》。